*Likumprojekts*

**Sakrālā mantojuma saglabāšanas finansēšanas likums**

**1.pants. Likuma mērķis un uzdevums**

(1)  Šā likuma mērķis ir nodrošināt valsts aizsargājamu kultūras pieminekļu statusā esošu kulta celtņu, tajā skaitā Latvijas dievnamu, un reliģisko rituālu priekšmetu (turpmāk – sakrālais mantojums), kā nacionāli nozīmīgas kultūras mantojuma daļas saglabāšanu nākamajām paaudzēm.

(2)  Likuma uzdevums ir noteikt kārtību, kādā Latvijas valsts finansiāli atbalsta sakrālā mantojuma saglabāšanu.

(3)  Sakrālā mantojuma saglabāšanu, uzturēšanu un izmantošanu reglamentē šis likums, likums „Par kultūras pieminekļu aizsardzību” un citi normatīvie akti.

(4)  Sakrālā mantojuma objekts, kas ietverts sakrālā mantojuma finansēšanas programmā, nevar tikt finansēts atbilstoši likuma „Par kultūras pieminekļu aizsardzību” 24.panta otrajā daļā paredzētajam konkrētajā kalendārajā gadā.

(5)  Kultūras pieminekļu saglabāšanai, ko nav paredzēts finansēt ar šo likumu, iespējams pieteikties finansējumam atbilstoši likuma „Par kultūras pieminekļu aizsardzību” 24.pantā noteiktajam.

**2. pants. Sakrālā mantojuma finansēšanas programma**

(1)  Latvijas valsts piedalās sakrālā mantojuma izpētes, tehnisko projektu izstrādes, konservācijas, restaurācijas, remontu un citu atjaunošanas darbu finansēšanā, izveidojot pastāvīgu sakrālā mantojuma finansēšanas programmu gadskārtējā valsts budžeta likumā šiem mērķiem paredzēto finanšu līdzekļu apmērā.

(2)  Pašvaldības var piedalīties sakrālā mantojuma uzturēšanā. Pašvaldībām ir tiesības no pašvaldības budžeta līdzekļiem piešķirt finansējumu sakrālā mantojuma izpētei, būvprojektu izstrādei, konservācijai, restaurācijai, atjaunošanai, pārbūvei, remontu darbu veikšanai un labiekārtošanai.

(3)  Sakrālā mantojuma finansēšanas programmu kārtējam gadam apstiprina Valsts kultūras pieminekļu aizsardzības inspekcija izvērtējot šā likuma 5.pantā noteiktās Sakrālā mantojuma padomes viedokli.

**3.pants. Sakrālā mantojuma finansēšanas programmas līdzekļu sadale**

(1)  Priekšlikumu sakrālā mantojuma objekta iekļaušanai sakrālā mantojuma finansēšanas programmā var iesniegt reliģiskā savienība (baznīca) vai reliģiskā organizācija, kura neietilpst nevienā reliģiskā savienībā (baznīcā). Reliģiskā savienība (baznīca) iesniedz vienu kopēju priekšlikumu sakrālā mantojuma objektu atjaunošanai, norādot objektus prioritārā secībā līdz kārtējā gada 31.decembrim.

(2)  Reliģiskā savienība (baznīca) vai reliģiskā organizācija, kura neietilpst nevienā reliģiskā savienībā (baznīcā) iesniedz šādu informāciju:

1) aizpildītu finansējuma pieteikuma veidlapu, kurā ietverta informācija par pieteikuma iesniedzēju, objektu, tā īpašnieku, veicamo darbu apjomu un raksturu;

2) apsekojumu, defektu aktu vai citu dokumentu, kas pēc iespējas detalizēti apliecina situāciju sakrālā mantojuma objektā un paredzēto darbu nepieciešamību;

3) situācijas sakrālā mantojuma objektu raksturojošus krāsainus attēlus;

4) paredzēto darbu, pielietojamo metožu un materiālu aprakstu;

5) izmaksu aprēķinu;

6) informāciju par īpašnieka vai tiesiskā valdītāja noteikto kārtību sakrālā mantojuma objekta pieejamībai sabiedrības apskatei, kā arī tā izmantošanu un apsaimniekošanu, iekļaujot kontaktinformāciju (interneta vietnes adrese, e-pasta adrese tālruņa numurs);

7) reliģiskās organizācijas, kura ietilpst reliģiskā savienībā (baznīcā), akcepts gadījumā, ja priekšlikumu sakrālā mantojuma objekta iekļaušanai sakrālā mantojuma finansēšanas programmā iesniedz reliģiskā savienība (baznīca).

(3)  Kritēriji sakrālā mantojuma finansēšanas piešķiršanai:

1) programmai pieteiktā sakrālā mantojuma objekta faktiskais stāvoklis, tajā skaitā nepieciešamība glābt kritiskā stāvoklī esošu sakrālā mantojuma objektu;

2) sakrālā mantojuma objekta publiskā pieejamība;

3) paredzēto darbu atbilstība tiesību aktu un Valsts kultūras pieminekļu aizsardzības inspekcijas izvirzītām prasībām;

4) praktiskās konservācijas un restaurācijas risinājumi ir balstīti uz objekta vispusīgu vērtību dokumentēšanu, arhitektoniski māksliniecisko un zinātnisko izpēti, kā arī konservācijas un restaurācijas darbi ir secīgi plānoti, profesionāli vadīti un uzraudzīti;

5) sakrālā mantojuma objekta autentiskuma nodrošināšana un oriģinālās substances saglabāšana, nepieciešamības gadījumā norādot, kāds substances apjoms tiks no jauna pievienots, lai nodrošinātu objekta glābšanu. Darbu veidiem, kur nav nepieciešama projekta dokumentācija, minētais jāatspoguļo aprakstā, metodikā vai tam jābūt uztveramam detalizētā praktisko darbu izpildes tāmē;

6) atjaunošanas darbu izmaksu atbilstība vietējam tirgum (veicina kultūras mantojuma saglabāšanas praktiskās iespējas);

7) prioritāte ir pieteikumam, kurā ir prognozējamas zemākas darbu, materiālu un mehānismu izmaksas, ņemot vērā darbu veikšanas īpatnības, speciālistu kvalifikāciju un materiālu kvalitāti, kā arī veicamo darbu apjomu;

8) prioritāte ir pieteikumam, kurā projekta ietvaros paredzēta restaurācijas amatu apmācība, pieredzes pārņemšana, kā arī izmantoti labas prakses piemēri.

**4.pants. Sakrālā mantojuma atjaunošanas programmas līdzekļu izlietošana**

(1)  Valsts kultūras pieminekļu aizsardzības inspekcija pieņem lēmumu par finansējuma piešķiršanu, ja attiecīgais sakrālā mantojuma objekts ir paredzēts sakrālā mantojuma programmā, kā arī kontrolē programmas līdzekļu izlietojumu.

(2)  Valsts kultūras pieminekļu aizsardzības inspekcija slēdz līgumu ar attiecīgā objekta īpašnieku vai tiesisko valdītāju par valsts budžeta līdzekļu piešķiršanu valsts vai vietējās nozīmes kultūras pieminekļa izpētei, atjaunošanas dokumentācijas izstrādei vai konservācijas, restaurācijas, remonta un citu atjaunošanas darbu izpildei.

(3)  Objekta īpašnieks vai tiesiskais valdītājs ir atbildīgs par objektam piešķirto valsts budžeta līdzekļu tiesisku un ekonomisku izlietojumu, kā arī objekta uzturēšanu un savlaicīgu, ar tā saglabāšanu saistītu, kopšanas darbu veikšanu.

(4)  Finansējuma piešķiršana var tikt sadalīta etapos un Valsts kultūras pieminekļu aizsardzības inspekcija nodrošina kontroli par konkrētajā etapā paredzēto darbu izpildi.

(5)  Pēc darbu pabeigšanas vai termiņā, kas noteikts līgumā, sakrālā mantojuma objekta īpašnieks vai tiesiskais valdītājs iesniedz detalizētu rakstisku atskaiti Valsts kultūras pieminekļu aizsardzības inspekcijai par veiktajiem darbiem, kā arī norādot darbaspēka, materiālu un mehānismu izmaksas un nodokļu sadalījumu. Atskaitei pievienojamas arī fotogrāfijas, maksājumu apliecinošo dokumentu uzskaitījums, kā arī finansējuma izlietojuma rezultātā sagatavotās dokumentācijas (ja tāda ir sagatavota) viens eksemplārs.

**5.pants. Sakrālā mantojuma padome**

(1)  Lai nodrošinātu sadarbību un informācijas apriti starp Kultūras ministriju, Valsts kultūras pieminekļu aizsardzības inspekciju un reliģiskajām organizācijām, tiek izveidota Sakrālā mantojuma padome (turpmāk – Padome).

(2)  Padome ir konsultatīva padomdevēja institūcija un tās lēmumiem ir ieteikuma raksturs.

(3)  Padomes sastāvu un nolikumu apstiprina kultūras ministrs.

(4)  Padomes sastāvā ietilpst viens pārstāvis no Kultūras ministrijas, trīs pārstāvji no Valsts kultūras pieminekļu aizsardzības inspekcijas un pa vienam pārstāvim no reliģiskajām savienībām (baznīcām).

(5)  Padome sniedz ieteikumus sakrālā mantojuma atjaunošanas programmas projektam, kā arī izvērtē nepieciešamās izmaiņas programmas realizācijas gaitā.

(6)  Padomes darbību nodrošina Valsts kultūras pieminekļu aizsardzības inspekcija.

(7)  Šā likuma 2.pantā noteiktās sakrālā mantojuma atjaunošanas programmas finanšu līdzekļi nav izlietojami padomes atalgojumam.

Likums stājas spēkā 2018. gada 1.janvārī.

Kultūras ministre D.Melbārde

Vīza: Valsts sekretārs S.Voldiņš

Dambis 67213113

Juris.Dambis@mantojums.lv